Liderul PSD Vaslui, Dumitru Buzatu, spune că se îndoieşte că actorii care s-au solidarizat cu manifestanţii din stradă cunosc foarte bine ordonanţa de urgenţă care modifică legile justiţiei. "Sunt aproape deloc convins că actorii, evident, personalităţi artistice, unele de marcă, ştiau foarte bine ordonanţa împotriva căreia protestau şi că acea ordonanţă cuprindea prevederi care îi afecta direct. Haideţi să fim serioşi un pic totuşi în ţara asta", a afirmat Buzatu.

Dumitru Buzatu a comentat, la RFI, protestele de duminică seară din mai multe oraşe ale ţării pe tema OUG 7.

"E un drept al oamenilor să protesteze împotriva a ceea ce cred de cuviinţă. Trebuie să remarcăm totuşi că au rămas acasă câteva milioane de oameni şi e posibil ca acele milioane de oameni sau cel puţin o parte din acele milioane de oameni să aprecieze acest cadru legislativ (...) Magistraţii, dincolo de litera legii, sunt şi ei oameni, sunt şi de dreapta şi de stânga, oameni care nu au nicio conduită politică, niciun vector politic care să-i orienteze. Unii dintre dânşii au nişte interese extrem de puternice ca ceea ce a fost construit pe vremea domnului Băsescu să nu se strice şi ca acele lucruri, sistemul, aşa-zisul sistem să funcţioneze în continuare", a spus el.

Buzatu consideră că actorii care au protestat pe tema OUG 7 nu cunosc prevederile documentului.

"Probabil că a fost voinţa actorilor de acolo, nu cred că i-a scos cineva să protesteze. Sunt aproape deloc convins că actorii, evident, personalităţi artistice, unele de marcă, ştiau foarte bine ordonanţa împotriva căreia protestau şi că acea ordonanţă cuprindea prevederi care îi afecta direct. Haideţi să fim serioşi un pic totuşi în ţara asta", a afirmat Buzatu.

Întrebat de unde ştie că aceştia nu cunosc conţinutul ordonanţei, Buzatu a spus: "M-am aplecat cu foarte-foarte mare atenţie asupra acestei Ordonanţe şi am văzut că e destul de complexă, adică trebuie ceva timp, cultură juridică, aş zice chiar şi îndrumare în cazul unui om care nu se ocupă cu lucrurile astea, ca să pricepi toate aspectele respective. Eu nu cred că actorii au făcut treaba aceasta într-un mod conştient sau poate chiar pe baza unui curs. Totuşi, n-ar fi bine ca înainte de a face anumite lucruri, să vedem despre ce este vorba?".

El a mai spus că ştie "toate stereotipiile acestea care sunt utilizate pentru a menţine flacăra protestului".

"Ştim de asemenea foarte bine că împotriva principiilor e greu să protestezi. (...) În fine, pentru principiile respective, pentru... de acord. Dar ideea de principiu, ca lucru prim care e aşezat la baza lumii acesteia nu cred că era chiar o idee care se afla în toate minţile care protestau în evenimentele care s-au succedat", a declarat Buzatu.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.